作者:岑參
標題:劉相公中書江山畫障
內容:相府徵墨妙，揮毫天地窮。始知丹青筆，能奪造化功。瀟湘在簾間，廬壑橫座中。忽疑鳳凰池，暗與江海通。粉白湖上雲，黛青天際峰。晝日恆見月，孤帆如有風。巖花不飛落，澗草無春冬。擔錫香爐緇，釣魚滄浪翁。如何平津意，尚想塵外蹤。富貴心獨輕，山林興彌濃。喧幽趣頗異，出處事不同。請君為蒼生，未可追赤松。